武夷猴
作者：劉子寰
朝代：宋

paragraphs: 獼猴群居時，得食互爭奪。
囂嘵以力勝，無復長幼別。
及其有老病，同類爭救活。
嗛食置其旁，交來伺饑渴。
死埋高崖巔，併力事窊掘。
乃知稟元命，無間{羽戊}與狨。
質性有所偏，良能或焉闕。
惟仁乃生理，惻隠由情發。
鳥烏知反哺，報祭及豺獺。
人心具中和，推此與天達。
物欲爲私蔽，真知反磨滅。
利害怵於中，骨肉交朋絕。
一從失本心，比獸乃反劣。
武夷山多猴，此事樵者說。
因書觀□篇，惟日三省察。